Forslag til RÅDETS BESLUTNING om at indrømme Den Tjekkiske Republik, Estland, Letland, Litauen, Ungarn, Slovenien og Den Slovakiske Republik visse midlertidige undtagelser i forbindelse med direktiv 2002/96/EF om affald af elektrisk og elektronisk udstyr (WEEE)

(forelagt af Kommissionen)

BEGRUNDELSE

1. Traktaten vedrørende Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse ("tiltrædelsestraktaten") blev undertegnet i Athen den 16. april 2003. Akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union ("tiltrædelsesakten"), blev underskrevet samme dag og offentliggjort sammen med tiltrædelsestraktaten. Tiltrædelsesaktens artikel 55 bestemmer, at efter behørig begrundet anmodning fra en af de nye medlemsstater kan Rådet, der træffer afgørelse med enstemmighed på forslag af Kommissionen, inden den 1. maj 2004 træffe foranstaltninger vedrørende midlertidige undtagelser fra institutionernes retsakter, som er vedtaget mellem den 1. november 2002 og datoen for undertegnelsen af tiltrædelsestraktaten.

2. Europa-Parlamentets og Rådets direktiv 2002/96/EF om affald af elektrisk og elektronisk udstyr (WEEE) (i det følgende benævnt "WEEE-direktivet") blev vedtaget den 27. januar 2003. I henhold til dette direktivs artikel 1 tager direktivet i første række sigte på at forebygge frembringelse af affald af elektrisk og elektronisk udstyr og tilsigter desuden genbrug, genvinding og andre former for nyttiggørelse af dette affald, så der skal bortskaffes mindre affald. Det sigter også mod bedre miljøpræstationer hos alle aktører, der er involveret i elektrisk og elektronisk udstyrs livscyklus, f.eks. producenter, distributører og forbrugere, og især de aktører, som er direkte involveret i behandlingen af affald af elektrisk og elektronisk udstyr.

3. For så vidt angår affald fra elektrisk og elektronisk udstyr fra private husholdninger, sørger medlemsstaterne for at etablere indsamlingssteder i overensstemmelse med WEEE-direktivets artikel 5, stk. 2.

4. I henhold til artikel 5, stk. 5, første afsnit, sikrer medlemsstaterne, at der senest den 31. december 2006 nås et niveau for særskilt indsamling af WEEE fra private husholdninger på mindst fire kg pr. indbygger pr. år.

5. I WEEE-direktivets artikel 7, stk. 2, er fastsat mindstemål for nyttiggørelse af WEEE, og medlemsstaterne skal sørge for at producenterne opfylder målene senest den 31. december 2006. Målene varierer fra 70% til 80% af gennemsnitsvægten pr. apparat, afhængigt af hvilken kategori WEEE der er tale om. Herudover er der i WEEE-direktivets artikel 7, stk. 2, fastsat mindstemål for genbrug og genvinding af komponenter, materialer og stoffer. Målene varierer fra 50% til 80% af gennemsnitsvægten pr. apparat, afhængigt af hvilken kategori WEEE der er tale om.

6. I henhold til artikel 17, stk. 1, i WEEE-direktivet sætter medlemsstaterne de nødvendige love og administrative bestemmelser i kraft for at efterkomme dette direktiv senest den 13. august 2004. Artikel 17, stk. 4, litra a), bestemmer, at Grækenland og Irland, der som følge af deres generelt utilstrækkelige genanvendelsesinfrastruktur, geografiske forhold - såsom et stort antal små øer samt landdistrikter og bjergområder, samt deres lave befolkningstæthed og lave forbrug af elektrisk og elektronisk udstyr er ude af stand til at nå enten indsamlingsmålene i artikel 5, stk. 5, første afsnit, eller nyttiggørelsesmålene i artikel 7, stk. 2, og som i medfør af artikel 5, stk. 2, tredje afsnit, i Rådets direktiv 1999/31/EF af 26. april 1999 om deponering af affald kan ansøge om en forlængelse af fristen i sidstnævnte artikel, kan forlænge de perioder, der er nævnt i artikel 5, stk. 5, og i artikel 7, stk. 2, i nærværende direktiv med indtil 24 måneder.

7. Syv tiltrædelseslande, nemlig Den Tjekkiske Republik, Estland, Letland, Litauen, Ungarn, Slovenien og Den Slovakiske Republik har anmodet om midlertidige undtagelser fra de frister, der er fastsat i WEEE-direktivets artikel 5, stk. 5, første afsnit, og i artikel 7, stk. 2, på grundlag af tiltrædelsesaktens artikel 55. Slovenien har bedt om en forlængelse på 12 måneder, Den Tjekkiske Republik, Den Slovakiske Republik og Ungarn om 24 måneder, og Estland, Letland og Litauen om 36 måneder. Alle de nævnte tiltrædelseslande henviser i deres anmodning til utilstrækkelig genanvendelsesinfrastruktur, lav befolkningstæthed og lavt forbrug af elektrisk og elektronisk udstyr. De fleste af dem henviser også til geografiske forhold som f.eks. store landdistrikter.

8. Estland, Litauen og Den Slovakiske Republik har foruden de nævnte anmodninger indgivet anmodninger om midlertidig undtagelse fra den frist, der er fastsat i WEEE-direktivets artikel 5, stk. 2, på grundlag af tiltrædelsesaktens artikel 55. Estland og Litauen har anmodet om en undtagelse frem til 13. august 2007. Den Slovakiske Republik har anmodet om en forlængelse af fristen frem til 31. december 2008. Litauen har også anmodet om en 12-måneders midlertidig undtagelse fra fristen i WEEE-direktivets artikel 17, stk. 1, på grundlag af den samme bestemmelse i tiltrædelsesakten.

9. På baggrund af anmodningerne om midlertidige undtagelser fra de nævnte tiltrædelseslande jf. artikel 55 i tiltrædelsesakten mener Kommissionen, at de pågældende lande ikke kan opfylde kravene i WEEE-direktivets artikel 5, stk. 5, første afsnit, og i artikel 7, stk. 2 inden for de i direktivet fastsatte frister på grund af de særlige forhold, som disse lande har henvist til, nemlig utilstrækkelig genanvendelsesinfrastruktur, lav befolkningstæthed og lavt forbrug af elektrisk og elektronisk udstyr, og for nogle landes vedkommende, geografiske forhold som f.eks. store landdistrikter. Kommissionen finder det hensigtsmæssigt at give landene mulighed for at forlænge fristen med op til 24 måneder. En forlængelse på 24 måneder svarer også til fristerne for Grækenland og Irland i forbindelse med de samme bestemmelser i WEEE-direktivet, som disse medlemsstater har fået indrømmet i medfør af direktivets artikel 17, stk. 4, litra a). Estland, Letland og Litauen har anmodet om yderligere forlængelser på i alt 36 måneder, men Kommissionen har ikke fundet, at disse tiltrædelseslande har fremført argumenter, som kunne begrunde disse yderligere forlængelser.

10. For så vidt angår anmodningerne om midlertidig undtagelse fra WEEE-direktivets artikel 5, stk. 2, mener Kommissionen ikke, at de anførte argumenter, bl.a. manglende eller utilstrækkelige indsamlingssystemer, kan begrunde en undtagelse. Kommissionen mener heller ikke, at en undtagelse fra overtagelsesfristen i WEEE-direktivets artikel 17, stk. 1, kan begrundes ud fra de fremførte argumenter, bl.a. interne lovgivningsprocedurer og høringsprocesser.

11. Kommissionen foreslår en beslutning, som indrømmer Den Tjekkiske Republik, Estland, Letland, Litauen, Ungarn, Slovenien og Den Slovakiske Republik visse midlertidige undtagelser, jf. tiltrædelsesaktens artikel 55, vedrørende artikel 5, stk. 5, første afsnit, og i artikel 7, stk. 2, i direktiv 2002/96/EF om affald af elektrisk og elektronisk udstyr. De frister, der er anført i artikel 5, stk. 5, første afsnit, og i artikel 7, stk. 2, forlænges med 24 måneder for Den Tjekkiske Republik, Estland, Letland, Litauen, Ungarn og Den Slovakiske Republik, og de forlænges med 12 måneder for Slovenien.

Forslag til RÅDETS BESLUTNING om at indrømme Den Tjekkiske Republik, Estland, Letland, Litauen, Ungarn, Slovenien og Den Slovakiske Republik visse midlertidige undtagelser i forbindelse med direktiv 2002/96/EF om affald af elektrisk og elektronisk udstyr (WEEE)

RÅDET FOR DEN EUROPÆISKE UNION HAR -

under henvisning til traktaten vedrørende Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse, særlig artikel 2, stk. 3,

under henvisning til akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union (i det følgende benævnt "tiltrædelsesakten 2003"), særlig artikel 55,

under henvisning til anmodningerne fra Den Tjekkiske Republik, Estland, Letland, Litauen, Ungarn, Slovenien og Den Slovakiske Republik,

under henvisning til forslag fra Kommissionen [1], og

[1] EUT C [...], [...], s. [...].

ud fra følgende betragtninger:

(1) I henhold til artikel 5, stk. 5, første afsnit, i Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr (WEEE) [2], sikrer medlemsstaterne, at der senest den 31. december 2006 nås et niveau for særskilt indsamling af affald fra elektrisk og elektronisk udstyr fra private husholdninger på mindst fire kg pr. indbygger pr. år.

[2] EUT L 37 af 13.2.2003, s. 24.

(2) Artikel 7, stk. 2, i direktiv 2002/96/EF fastsætter visse mindstemål for nyttiggørelse af affald fra elektrisk og elektronisk udstyr samt for genbrug og genvinding af komponenter, materialer og stoffer. Medlemsstaterne sørger for, at producenterne når disse mål senest den 31. december 2006.

(3) I henhold til artikel 17, stk. 1, i direktiv 2002/96/EF sætter medlemsstaterne de nødvendige love og administrative bestemmelser i kraft for at efterkomme direktivet senest den 13. august 2004. Artikel 17, stk. 4, litra a) i direktiv 2002/96/EF bestemmer dog, at Grækenland og Irland, der som følge af deres generelt utilstrækkelige genanvendelsesinfrastruktur, geografiske forhold - såsom et stort antal små øer samt landdistrikter og bjergområder, samt deres lave befolkningstæthed og lave forbrug af elektrisk og elektronisk udstyr er ude af stand til at nå enten indsamlingsmålene i artikel 5, stk. 5, første afsnit, eller nyttiggørelsesmålene i artikel 7, stk. 2, og som i medfør af artikel 5, stk. 2, tredje afsnit, i Rådets direktiv 1999/31/EF af 26. april 1999 om deponering af affald [3] kan ansøge om en forlængelse af fristen i sidstnævnte artikel, kan forlænge de perioder, der er nævnt i artikel 5, stk. 5, og i artikel 7, stk. 2, i direktiv 2002/96/EF med indtil 24 måneder.

[3] EFT L 182 af 16.7.1999, s. 1. Direktivet er senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(4) På grundlag af artikel 55 i tiltrædelsesakten 2003 har Den Tjekkiske Republik, Estland, Letland, Litauen, Ungarn, Slovenien og Den Slovakiske Republik anmodet om midlertidige undtagelser fra fristerne i artikel 5, stk. 5, første afsnit, og artikel 7, stk. 2, i direktiv 2002/96/EF med henvisning til deres utilstrækkelige genanvendelsesinfrastruktur, lave befolkningstæthed og lave forbrug af elektrisk og elektronisk udstyr og geografiske forhold som f.eks. store landdistrikter.

(5) Disse argumenter begrunder en forlængelse af de ovennævnte frister med 24 måneder for Den Tjekkiske Republik, Estland, Letland, Litauen, Ungarn og Den Slovakiske Republik, og en forlængelse på 12 måneder for Slovenien -

VEDTAGET FØLGENDE BESLUTNING:

Artikel 1

De frister, der er anført i artikel 5, stk. 5, første afsnit, og i artikel 7, stk. 2, i direktiv 2002/96/EF, forlænges med 24 måneder for Den Tjekkiske Republik, Estland, Letland, Litauen, Ungarn og Den Slovakiske Republik.

De frister, der er anført i artikel 5, stk. 5, første afsnit, og i artikel 7, stk. 2, i direktiv 2002/96/EF, forlænges med 12 måneder for Slovenien.

Artikel 2

Denne beslutning er rettet til medlemsstaterne og Den Tjekkiske Republik, Republikken Estland, Republikken Letland, Republikken Litauen, Republikken Ungarn, Republikken Slovenien og Den Slovakiske Republik.

Udfærdiget i Bruxelles, den .

På Rådets vegne

Formand